أسلوبها حلو جدااا ومشوق .. وحسيت بتقدم كبير جدا عن اكتشفت زوجى فى الاتوبيس من حيث الاسلوب والشكل الخارجى. بس الهدف تقريبا واحد ... بس عموما النصح نفسه ماكانش مباشر أوى زى التانية وكمان عدم وجود التعليقات اللى فى النص خليتها رواية فعلا : . من أول مابدأتها وأنا مش قادرة اسيبها وعاوزة اعرف ايه اللى هيحصل. بس من اول الفرح تقريبا وحسيت بمبالغة شديدة فى الاحداث وان الرواية بقت زحمة اوى اوى .. خصوصا بقا يوم فرح وفاء. مش معقول كل المصايب دى تحصل بالتتابع ده وحياتهم كلها ماشية معقدة كدا. وفى الاخر كله اتصلح برده بشكل مبالغ فيه برده .. خصوصا حادثة مريم. دى كانت القشة اللى قسمت ظهر البعير بقا .. وخلتنى أعلق على كله فعلا. بالنسبة للتناقض فهو برده موجود بشكل كبير. يعنى السبب فى اختفاء أحلام وولادها مش مبلوع ولا سبب ظهورهم تانى .. أو نقول مش على قدر الغموض ده كله ومش محبوك كويس. ووجود وليد وقدرته على ممارسة حياته بالشكل ده غريب شوية. خصوصا انهم فى بيت عيلة .. الجزء ده مش مظبوط خالص وخصوصا انه وارد فى ذهنه دايما مش مجرد صدفة فى الاول لأن البيت كان جزء من خطته مع علا بعد كدا . كل اما اكتب افتكر حاجات تانية عاوزة اقولها : . المهم عشان ما أطولش .. الرواية حلوة بس زحمة جداااااااا. اللى فيها ممكن يتقسم على كذا رواية ... خصوصا ان الموضوع الرئيسى واللى متاخد منه الاسم. فى وسط كل الأحداث دى كلها مش محورى خالص. كان ليا تحفظات على اكتشفت زوجى فى الاتوبيس فى التسمية أو فى الاطار العام... لأنى حسيتها فاقدة حاجات كتير عشان نسميها رواية. إنما الحكاية نفسها بسيطة وليها موضوع واضح ... ويمكن ده سبب تأثيرها المستمر معايا لحد دلوقتى. إنما الزحمة هنا دى مش مخليانى أحدد موقفى : . وعشان كدا تقييمها أقل من التانية برغم التحسن ده للأسف
reviews (hotels, books, movies, products and a few airlines)